गुलज़ार बिना नाटकीय हुये संबधों की जाँच पड़ताल करते हैं। उनकी इजाज़त के महेन्द्र जीवन को सीधी पटरी पर लाने की कोशिश कर रहे हैं। कभी कभी आदमी अपने को एक पतंग की तरह ढ़ीला छोड़ देता है कि उड़ने दो हवा के संग संग। उन्हे शायद लगा होगा कि देखा जायेगा जैसे जैसे मोड़ जीवन लायेगा वैसे जी लेंगे। शादी के बाद सुधा की तरफ से यह पहला हल्का सा विरोध माया के प्रति दर्ज हुआ है। न महेन्द्र और न ही सुधा इस स्थिति को जानबूझ कर लाये हैं। ऐसा हो गया है। महेन्द्र सुधा को दुखी भी नहीं करना चाहते। माया का फोटो पर्स में अंदर के अंधेरे कोनों की ओर खिसक जाता है।